Verdagte vas vir moord op Grootbrakrivier-egpaarTewie en Eurika Human. Foto: Verskaf ŉ Verdagte is in hegtenis geneem in verband met die gru-moord op Tewie en Eurika Human in Grootbrakrivier verlede maand. Kapt. Malcolm Pojie, woordvoerder van die polisie, het gesê die 26-jarige verdagte is by sy huis in Wolwedans in hegtenis geneem. Hy verskyn vandag in die plaaslike landdroshof op aanklag van moord. Pojie het gesê die polisie is op soek na nog ŉ verdagte in verband met die moord. Die Human-egpaar se liggame is op 15 Junie in hul huis gevind. Tewie was in sy vroeë 70’s en Eurika in haar laat 60’s. Hulle sou die Sondag nadat hul liggame ontdek is hul huweliksherdenking gevier het en dit was ook Eurika se verjaardag. Carlo Vos, die Human-egpaar se skoonseun, het vroeër vanuit Florida in die VSA aan Maroela Media gesê sy skoonpa se liggaam is in die motorhuis aangetref en sy skoonma se liggaam in die egpaar se bed. Die vermoede bestaan dat die egpaar vroegoggend oorval is aangesien Eurika nog haar slaapklere aangehad het. Daar is ook ŉ sterk moontlikheid dat iemand wat sy skoonouers geken het by hul moord betrokke was, omdat daar geen tekens van gedwonge toegang tot die huis was nie. Verskeie items is glo uit die huis gesteel. “Dit lyk asof my pa met ŉ stomp voorwerp oor sy kop geslaan is, terwyl my ma steekwonde aan haar lyf gehad het. Daar is geen skietwonde nie, so ons glo nie daar was ŉ vuurwapen betrokke nie,” het Vos gesê.